정조 1년
大司憲鄭昌順疏曰。伏以。墓所展禮。回鑾萬安。區區下忱。曷勝忭幸。惟我殿下。光御寶位。躬親萬機。今已周歲餘矣。亂逆誅鋤。大義昭明。化理旣淸。想望方切。而政令施措之際。尙未有大奮發大振作。可以厭國人之望。而徯殿下之志者。往在殿下代聽之初。臣嘗備位承宣。昵侍前席。每見殿下悶朝象之泮渙。念民生之困瘁。憂紀綱之不振。慨言路之不開。中朝發歎。屢形絲綸。思所以愼惜名器。愛養人材。慨然有挽回盛世之意。臣仰聆睿敎。俯激愚衷。退語僚友。歸傳家人。莊誦欽歎。庶幾有少須臾無死之願矣。今則日月幾何。治效猶邈。期月之化。已矣難望。少康之治。猶未兆見。朝象之泮渙猶夫前日。民生之困瘁。猶夫前日。紀綱之不振。猶夫前日。言路之不開猶夫前日。至於名器之日䙝。人材之日卑。亦不能改觀於前日之樣子。伏想聖明。若於中宵丙枕。追思曩日之所期。點檢今日之治象。則亦必有憮然失圖者矣。雖以漢唐之中主。每於初年之政。必多赫然可觀。而及其中晩。或有鮮克之嘆。終爲志士之恨。今以我殿下天縱之姿。願治之誠。正當一初之有爲。羞比漢唐之凡主。而以今視古。初年如此。中年可知。中年如此。晩年可知。此眞先正所謂入瞻重瞳。英姿發越。退考時象。無一可恃者。不幸近之。若使賈誼之徒。立於殿下之廷。則太息流涕之言。當不暇於緩聲矣。臣雖不肖。請以殿下所嘗臨朝而憂慨者。條列而陳之。今日爲治之要。亦不外是。惟殿下之不以人廢言則幸矣。念臣性旣愚下。命又蹇拙。通籍二十餘年之間。北謫南貶。强半罪籍。風霜閱歷。志氣銷沮。自分爲聖世之棄物久矣。而數年以來。偏蒙我聖上剪拂之恩。自宮僚而緋玉。自承宣而腰金。居然卿月之班。裒然風憲之席矣。嗚呼。人臣願忠。豈在於官位之崇庳。受恩之輕重。而若臣則以陰谷枯荄之微。而荷雨露生成之澤。以肖翹螻蟻之賤。而受天地覆燾之恩。頂踵毛髮。皆殿下之攸賜。蹈赴糜粉。卽臣心之所矢。士爲知己者。死於敵以下一言相感。烈士爲之捐生。況以世臣之誼。而得之君父之尊者哉。此臣所以不顧職名之僥濫。不恤傍人之譏議。冒陳狂瞽之說。竊附芹曝之誠。要亦自盡於臣。心而後已也。其一曰。變風習以靖朝象。人臣事君。貴在誠愨。而十數年來。群下之所以事上者。以貌而不以心。以文而不以實。媚眉承睫。嫺飾邊幅。趨走以爲敬。姑息以爲愛。遂至近日。此習猶痼。大臣不以經濟爲意。臺閣不以諫諍爲任。樂因循而憚振作。喜雷同而恐崖異。一種風氣。一種習尙。軟熟而曰涉世。彌縫而曰善處。出一言則三計四慮。自不覺心緩而體弛。當一事則東顧西瞻。終未免進寸而退尺。孳孳營營。都不過各私其身。各利其家。上不忤君父。下不惡儕友。雖使世界。變閱千劫。只欲此身長保富貴。而且爲子孫。不栽荆棘。漫做功名。輥到公卿。大官如此。小官如此。此誠謀身之良策。處世之妙方。所恨者。殿下之許多官爵。許多恩寵。只得成就群下之身家。而國事朝象則委靡泮渙。將日非而莫可救藥矣。風習之移。人賢者所不免。勿論其材智長短。擧不欲擔着做去。似此氣象似此規模。若不痛加責勵。無以矯捄積習。此風不革。此習不祛。君有闕失。誰將匡之。國有事變。誰將任之。雖欲爲治。誰與爲哉。試以殿下臨御以後言之。筵席奏對。言言皆稱聖旨。朝廷是非事事。仰承獨斷。曷嘗見大臣薦一賢能。建一謨猷。臺閣進一昌言。補一袞闕者乎。聖學高明。閱理旣熟。反以求之於遜志逆心之訓。爲佞爲忠之分。則今日之弊源。不侍臣言之畢。而可以知之。然而變移之機。亦惟在殿下一轉移間耳。上自大臣。下至侍從。曉諭警飭。明示好惡。脂韋者斥。讜直者進。敢任者奬巧免者黜。君心所向。疇敢不承。草上之風。孰不爲偃。標端而影不直。源淸而流不潔者。臣未之見也。惟聖明之深加留意焉。其二曰。節財用以蘇民生。國以民爲本。民以財爲生。愛民之要。宜先於節用。節用之實。無過於省費。費不省用不節。則雖以我聖上愛民之仁。將無以蘇其困而厚其生矣。我國貧國也。壤地旣偏。山谿居半。人戶旣鮮。遊食居多。生財之源。旣不厚。則用財之道尤宜節。而尙儉之化。未著於弋綈競侈之風。轉盛於閭巷。雖以臣耳目所睹記言之。縉紳士夫之間。衣服飮食之制。古無而今有。古儉而今奢者。不可一二計矣。風俗之日趨於侈靡。財用之日匱於浮華。從可知耳。苟究其所出。皆從小民膏血中來耳。民安得不貧且困也。識者之歎。固已久矣。此猶係末世風習之變。亦惟在君上導率之方。而若臣之所憂者。卽國家之經費也。國朝久遠之例。臣固未悉。今不必遠引古昔。嘗聞肅廟朝初年。通計一歲國用。都不過八九萬。而及至季年則倍之。先朝初年。已過肅廟季年之數。及至近年則又倍之。殿下初年。又浮先朝末年之數云。至若昨歲。則山陵功役之浩。客使迎送之煩。雖不可以常例準。而其視肅廟初年。又不啻倍蓰矣。經費之日滋而月濫。蓋可想矣。祖宗以來。累數百年。歲歲此土。年年此民。地不加闢。戶不加增。常賦之入。有減而無加。經費之出。有加而無減。幸以無水旱大無之災。兵革不虞之用耳。一或有之。國何以支。民何以活乎。言念及此。寧不哀痛。臣又竊聽於掌賦者之論。一年之入。不能支半年之用。而所以牽補架漏。苟支目前者。只是關西之一小米。他司之遺儲耳。殊不知甕中所汲。皆井中之水。杯中所酌。盡壺中之酒。臣恐井渴則甕空。壺傾則杯乾。將見關西之米。他司之儲。無幾何而告罄矣。若使取用無地。那移無處。則其將賦加於常額乎。斂及於小民乎。雖使劉晏復生。亦無以爲計矣。然此只據目下經費而言耳。不待臣言殿下亦或念之。至於民生困瘁。蔀屋之疾苦。九重深邃。雖聖上如傷若保之念。猶或未之盡知矣。臣旣屢經嶺海之遷謫。慣覩此類之情景。每見其凍骨無兼衣。飢腸不再食。籬舍未蔽。苫槀未完。而催科之嚴。急於星火。鞭扑之苦。迫於膚髓。遷徙無常。死亡無日。留者輸去者之逋。生者承死者之役。君門萬里。呼訴莫聞。蓋藏盡傾而僅充稅納之供。甁罌俱破。而已無卒歲之資矣。殿下聞此。必當玉食不甘。而廈氈靡安。設令國家經用稍裕。猶不當錙銖而取之。泥沙而用之。矧今國計之哀痛。至於如此。小民之困苦。至於如此者乎。衛文之大帛。夏禹之卑宮。卽殿下今日之所當法。內而宮禁。外而官府。刻意撙節。痛革浮濫量入而制出。計舊而當新。一以古者三年而餘一年之蓄爲法。則躬行之化。侈風可革。節用之效。民困可蘇。惟聖明之深加留意焉。其三曰。立聖志以振紀綱。一人在上。百度惟貞。發號施令。從欲以治者。紀綱是已。詩曰。勉勉我王。綱紀四方。雖以文武之聖。捨紀綱而爲治。非臣攸聞。殿下試觀今日之紀綱。振乎。不振乎。廊廟訏謨之地。位序充滿。似若有寅協之風。而其實則忨愒之成習也。臺閣言議之場。氣像雍容。似若無排軋之風。而其實則軟懦之成習也。大小恬嬉。庶事委靡。以至于近日。紀綱之頹。已無餘地矣。今我殿下。有意於振刷。董飭之敎屢勤於辭令。而積痼之習。猶循於舊套。方當淸明之化。正屬淬勵之會。而姑未有變前日之塗轍。新一世之耳目者。臣愚死罪。竊以爲殿下之立志。猶有所未固也。匹夫有志。事竟有成。況以神聖之姿。九五之位。居可爲之地有可爲之志。而事不成治不徯者臣未之信嗚呼。紀綱者。不可以一政一事之赫然奮發。一朝襲而有之者也。國之有紀綱。如人之有元氣。人之有大病者。病根雖愈。元氣未復。則固當飮食而護養之。藥石而滋補之。一日二日。漸至蘇完。充然爲不病之人。未有今日病祛。而明日遽責元氣之復者也。殿下苟能堅立聖志。先定治體。行之以公嚴。持之以攸久。苟其罪矣。法必行於權貴。苟其賢矣恩不遺於疎賤。刑一人而百人懲。賞一人而百人勸今日一事。明日一政。人心咸服。處置得宜。則不威而嚴。不令而行。將見紀綱之不期振而自振矣。今夫奔走於董飭之下。顚倒於威令之後。始若知警事已如故者。畏法則有之。紀綱則未也。若欲人人而警之則人不勝警矣。事事而飭之。則事不勝飭矣。惟有朝廷之擧措得當。賞罰得中。治化淸明。紀綱自立。惟聖明之深加留意焉。其四曰。重臺選以開言路。國家之有言路。譬之猶血脈。稱之爲耳目。治忽興替。由其開閉。有國所重。自古已然。而至於我朝。設官分職。尤重臺閣。君上有命。而臺閣爭執。則詔令爲之廢閣。攸司不得奉行其所優待之盛禮貌之尊。不特使人主動色。宰相待罪而已。祖宗朝設法優容之意。可以想見。及至近世。漸不如古。臺閣日經。言路日壅。有識竊嘆。厥惟久矣。數三年來。尤致猥雜。人不知榮。世皆賤惡。銓家視之爲苦銜。朝紳避之若機穽。通塞取捨。不問人地。檢擬掄揀。惟視愛憎。久居則胥慰。徑遞則相賀遂使淸朝言責之地。長爲一世厭避之窠。將何以作敢言之氣。來衆正之士乎。臣於待罪承宣之日。嘗以欲立治體。宜開言路。欲開言路。宜重臺選之意。雖不能畢所蘊於造次。略有所因言端而謦咳。伏想聖明。亦或記有矣。近日以來。稍加淸刷。向來臺望釐正之論。蓋亦出於漸復古規之意。而以我殿下天地之量。包荒之德。寧爲山藪之藏。不欲淵魚之察。特宣絲綸。曉諭寢止。恩言德音。海涵河包聖。慮淵微。孰不欽歎。而舊望之釐革。旣不可更論。則嗣後之愼簡。惟在於銓曹。而因循舊習。不思掄選。至使如臣無似。猥玷長憲者。殆非我殿下存舊飭新之聖意也。今旣難於隨窠而遴簡。則亦宜有以立制而警飭。導之使言。俾知懲畏。臣嘗閱宋朝官制有入臺滿百日。無言事之章者。有辱臺之罰。又聞我朝故事。初除臺職。噤默不言者。雖有地望。輒阻淸選云。此誠激揚之美事。振勵之良規。而古道之不行。亦已久矣。宜飭銓臣。稍存古規。有所懲勸。使之警發。亦當爲開言路之一道。而言旣求矣。求而不用。又何取於言哉。聽納之美。採用之實。惟在君上。而言者之言。亦未必盡合於理。故言可用則用之。不可用則置之而已。其間豈無狂妄之習。乖激之態而善乎。唐臣陸贄之言曰。諫者之多。表我之能好。諫者之直。示我之能賢。諫者之狂誣。明我之能恕。此固千古人君聽言之要訣也。惟聖明之深加留意焉。其五曰。惜官方以重名器。今夫爵賞者。入主所以治天職共天位。勵世磨鈍之具也。故曰。惟名與器。不可以假人。明主之於嚬笑猶嘗愛惜。況於名器之重乎。名器不重則朝廷不尊朝廷不尊則紀綱日墜庶事日隳。此誠事理。之必然者。而名器之賤。至近日而極矣。侍從之班遠踰累百。卿宰之列。亦過累十。材智莫辯。賢愚共躋。車載斗量。貿貿穰穰。朝無退讓之風。世鮮自守之士。官方之日紊。而躁競之日盛矣。顧何以治天職共天位。爲勵世之具也。雖其積痼之弊習。終難一朝之丕變。而亦宜稍加甄別。卑存分限。每示愼惜之意。勿開僥倖之望。人有定志官有定分。則庶乎其可矣。譬如一兎在野。衆人競逐。無他。分不定也。千金在市。過者不顧。無他。分定故也。今使朝廷之上。凡百官職。各有定分。使有器識者處廊廟。而無器識者不敢望焉。有經學者處經筵。而無經學者不敢望焉。有風節者處臺閣。而無風節者不敢望焉。內而有司之職。外而藩臬之任。莫不皆然。則何患乎名器之不重乎。至於用人之道。當稱人器。如匠之用木。寸長尺短。各適其宜。如醫之用藥。牛溲馬勃。無不竝蓄。捨短取長。世無棄人。求全責備。人鮮通材。文學政事。人各異材。訟獄甲兵。材各異能。而今日廷紳。一通銓部之擬。輒遍諸曹之務。周流六官之長閱歷九卿之班。殿下曷嘗見一經冢宰。更有阻礙者乎。臣聞。祖宗盛際。一代名碩。磊落相望。而職任所使。惟觀其材。故或屢秉東銓。不通西銓者有之。或敡歷淸要。反阻秋官者有之。趙魏之老。滕薛之大夫。材能優劣。各有長短。此正任賢使能。各當其材之義也。而未知今日之通材反勝於古昔而然歟。假使有之。宜未之多見。豈必人人而盡然乎。臣誠愚昧。竊所未曉。臣謂從今以後。官人用人。毋徒專取於踐歷之虛銜。稍宜較量於事功之實蹟。勿枉材而用之。勿循名而取之。以盡綜核之道稍復祖宗之政宜矣。惟聖明之深加留意焉。其六曰。作士氣以養人材。古人云天生一世材。足了一世事。古之明王。未嘗借材於異代。取人於前朝。則世何嘗無材。只是在上者。養之無素。求之不誠耳。才難之歎。從古已然。而至於我朝。旣限之以地閥。又界之以色目。雖有材矣。而見用者。什不一二若又奬養之不加。而抛棄之不問。則何從而成就人材乎。惟彼鄧林之木。愛護而養之。則大廈之棟樑。芟伐而棄之。則溝中之一斷耳。其鼓舞振作之權。惟在君上之所使。而近世用人。所取者。不以材而以勢。不以人而以地。故凡有遷除。人必曰。我非爲材不如彼也。只是勢不及耳。地不若也。初無興起之意。徒生倖望之心。何由而鼓舞其志氣。振作其材智乎。諸葛亮之治蜀也。不數月而盡西土之人物。其言曰。我心如秤。以其至平而無私。故能公。公在人材分數明而已。此所以不特被奬者。莫不鼓舞而益勵。雖其被罪者。亦皆振作而自新。不如是。豈足以盡人材之養成乎。嗚呼。凡人之材。莫不資氣。氣振則材發。氣餒則材退。今日士氣之不振。實由科擧之太頻。科目繁而倖門日啓。倖門日啓而士氣日頹。平居無砥礪自修之心。臨場有倖冒圖占之私。士習之不古。人心之不淑。苟究其弊源。莫不權輿於是。臣以爲科弊不正。則士氣無由振作。士氣不振。則人材無由養成矣。臣於先朝適在言地。嘗因漢家遇災策士之規。略論本朝因慶設科之弊我朝科制。多倣唐宋慶科之稱。未知創自何時。中古以前亦未多有。及至近世。無歲無之。名曰。同慶。而所取者不過四五人十餘人而止耳。不足以慰多士之望。而適足以啓僥律之塗。臣未知其何說也。然而行之已久。雖不可一朝頓革。亦不宜仍踵弊習。使士氣日趨於澆漓。人材日就於委靡也明矣。惟我聖上。嗣服之初。首先以正科規一事。屢詢於筵席。博訪於群臣。若將有不自矯捄之擧。聽聞所及。衿紳咸聳。家多讀書之聲。士有丕變之漸。而今至經年。訖無處分。嚴場之飭敎。徒勤於紙上。取士之末弊。仍循於目下。向之有丕變之漸者。擧復懷僥倖之望。遂以爲聖意不欲更張科規。一遵舊套。讀書者無所勸。倖占者無所懲。尙何望於作士氣而養人材乎。殿下不欲矯捄則已。如欲矯捄。則不可不亟講新規稍革舊弊。使士趨端而文風振焉。惟聖明之深加留意焉。凡此六條之所陳。不過芻腐之常談。實無新奇之可言。而程子曰。吾寧爲啞御史。不欲爲駁擊之論。臣雖無似。亦安敢爲訐揚矯激之論。以效賣直沽名者之所爲乎。今臣所論。只摭其有關於治體。可禆於新化者。要貢漆室之憂。仰替丹扆之箴。蓋出於憂治危明之斷斷忠悃也。若其大本大原。又在於殿下之方寸。此董子所謂以人主一心。爲正朝廷正萬民之本者也。以殿下講學之勤。克己之工。其於天人理慾之分。操存省察之方。顧何待於愚臣之言。而聖不自聖。所以爲聖。凡於政令施措之際。動靜云爲之間必曰。公耶私耶。默而察之。謹而檢之。如其公也則擴以充之。如其私也則遏以絶之。當使光明純粹之體。無所欠缺於內。則將見正大公平之用。有所條達於外矣此惟在殿下自勉之如何耳。顧臣所叨。卽古所稱都御史。昔賢所謂行道之職也。臣匪其人。何敢以其官自居。而沐浴義重。章皇冒膺數次入侍。醜拙畢露。印傳故紙。言議寂寥。臣固自愧。人謂斯何。臣之本末長短。已莫逃於淵鑑之下。則昨夏燕行之時。重得伏暑毒痢之症。已成貞疾如期復發。日昨陪班。諸症越添。房闥起居。殆欲顚仆。詣臺登筵。實無其望。伏乞聖慈。諒臣職之不可濫冒。察臣病之不可强起。亟命鐫改。以重公器。仍許調治。俾安私分。千萬幸甚。答曰。省疏具悉。六條陳勉。良庸嘉尙。可不體念。可以稟處者。令攸司知悉。卿其勿辭。入來領謝。